Определение на Съда (осми състав) от 12 юли 2022 г. (преюдициално запитване от Supreme Court — Ирландия) — Изпълнение на европейски заповеди за арест, издадени срещу W O, J L
(Дело C-480/21)1
(Преюдициално запитване — Член 99 от Процедурния правилник на Съда — Съдебно сътрудничество по наказателни дела — Европейска заповед за арест — Рамково решение 2002/584/ПВР — Член 1, параграф 3 — Процедура по предаване между държавите членки — Условия за изпълнение — Харта на основните права на Европейския съюз — Член 47, втора алинея — Основно право на справедлив процес пред независим и безпристрастен съд, предварително създаден със закон — Системни или общи недостатъци — Проверка на два етапа — Критерии за прилагане — Задължение на изпълняващия съдебен орган да провери конкретно и точно дали са налице сериозни и потвърдени основания да се счита, че в случай на предаване за лицето, срещу което е издадена европейска заповед за арест, ще е налице реален риск от нарушаване на основното му право на справедлив съдебен процес пред независим и безпристрастен съд, предварително създаден със закон)
Език на производството: английски
Запитваща юрисдикция
Supreme Court
Страни в главното производство
Жалбоподатели: W O, J L
при участието на: Minister for Justice and Equality
Диспозитив
Член 1, параграфи 2 и 3 от Рамково решение 2002/584/ПВР на Съвета от 13 юни 2002 година относно европейската заповед за арест и процедурите за предаване между държавите членки, изменено с Рамково решение 2009/299/ПВР на Съвета от 26 февруари 2009 година, трябва да се тълкува в смисъл, че когато изпълняващият съдебен орган, който следва да вземе решение относно предаването на лице, по отношение което е издадена европейска заповед за арест, разполага с данни за съществуването на системни или общи недостатъци, свързани с независимостта на съдебната власт на издаващата държава членка, що се отнася по-специално до процедурата по назначаване на членовете на тази власт, посоченият орган може да откаже предаването на това лице:
–    в рамките на европейска заповед за арест, издадена за целите на изпълнението на наказание лишаване от свобода или на мярка, изискваща задържане, само когато този орган установи, че при конкретните условия в случая съществуват сериозни и потвърдени основания да се счита, че по-специално с оглед на представените от посоченото лице доказателства относно съдебния състав, разгледал наказателното му дело, или на всяко друго обстоятелство, релевантно за преценката на независимостта и безпристрастността на този съдебен състав, е нарушено основното право на това лице на справедлив процес пред независим и безпристрастен съд, предварително създаден със закон, което право е установено в член 47, втора алинея от Хартата на основните права на Европейския съюз и
–    в рамките на европейска заповед за арест, издадена за целите на провеждането на наказателно преследване, само когато същият този орган установи, че при конкретните условия в случая съществуват сериозни и потвърдени основания да се счита, че по-специално с оглед на представените от посоченото лице доказателства относно личното му положение, естеството на правонарушението, за което то е наказателно преследвано, фактическият контекст в основата на тази европейска заповед за арест или всяко друго обстоятелство, което е от значение за преценката на независимостта и безпристрастността на съдебния състав, който вероятно ще разгледа делото на това лице, за последното е налице реален риск от нарушаване на това основно право в случай на предаване.
____________
1 ОВ C 391, 27.9.2021 г.